Onderhoud met Bantu Continua Uhuru Consciousness (BCUC) — alternatief
Onderhoud met Bantu Continua Uhuru Consciousness (BCUC)
April 07, 2016 by Nico de Wet in Bibi Burger
Psych Night is ’n geleentheidsmaatskapy wat psigideliese rock vertonings reël in veral Kaapstad, maar ook in die res van Suid-Afrika. Wanneer ek ’n Psych Night bywoon weet ek presies wat om te verwag: shoegaze en psigideliese musiek en trippy beelde. Die eerste twee groepe wat op 12 Februarie in Assembly gespeel het, het nie teleur gestel nie: The Deatherettes het goeie outydse garage rock gespeel, terwyl CAVES hipnotiese getemperde maatslae opgelewer het. Dit was die laaste groep, BCUC, wat my verbaas het met hulle energieryke vermenging van poësie, politiek, jazzagtige improvisasie en bedwelmende ritmes. Ek was gefassineer en het vir hulle ’n paar vrae gestuur.
Na die vertoning in Kaapstad het my suster haar bewondering uitgespreek vir kunstenaars wat uitgaan en skep. Wat het julle aanvanklik geïnspireer om die groep te begin en julle musiek met die wêreld te deel?
Ons het gedink dat ons die wêreld kan verander. En met elke vertoning doen ons dit.
Julle musiek is ’n unieke kombinasie van psigideliese rock, tradisionele Suid-Afrikaanse musiek en politiese lirieke. Wat inspireer julle? Het julle enige aanbevelings van wat om te luister, te lees en te kyk vir lesers wat hulself wil opvoed of wat hulle bewussyne wil bevry?
Ons word geïnspireer deur mense wat goeie musiek maak. Dit maak nie saak wat die genre is nie, so lank dit positiwiteit oordra. Luister na Fela Kuti, Raury, Aderson Paak, Busi Mhlongo, The Slashdogs - om net ’n paar te noem. Kyk na Game of Thrones en lees I write what I like deur Steve Biko.
Julle musiek is vol verwysings na julle/die voorgeslagte. Kan julle hierop uitbrei ter wille van Afrikaanse lesers wat moontlik nie die belang hiervan verstaan nie?
Suid-Afrikaners van alle kleure se voorgeslagte het hierdie pad geloop en was suksesvol in die bewaring van ons verskillende identiteite. Die liefde en respek wat ons vir ons voorgeslagte het is dieselfde liefde en respek wat almal vir hulle voorgeslagte het. So, in ons genealogie dra ons almal die positiewes en die negatiewes. Maar vir ons, en hopelik vir almal, sal die positiewe gene seëvier. Wanneer ons op die verhoog is, doen ons ’n beroep op, en paai (“appease”) ons ons voorgeslagte sodat ons musiek deur meer as die oor ontvang kan word. Ons wil hê ons musiek moet spreek tot die harte, die bloed en die verstande van almal wat dit ervaar. Ter wille van vooruitgang moet ons almal verantwoordelikheid aanvaar vir ons rolle in die skep van wat die land vandag is. Dus is dit noodsaaklik om die lyne te trek (die “dots” te “connect”) tussen ons en ons herkoms.
Die kombinasie van die trance-agtige aspekte van psigideliese musiek en tradisionele musiek, sowel as die fisiese, emosionele en die intellektuele, is inspirerend. Hoe het julle dit besef?
Dit is wie ons is as Suid-Afrikaners en as deel van die groter groep wat Afrikane genoem word. Enige soort tradisionele musiek is ’n vorm van meditasie of gebed. Die spirituele aspek van tradisie lê in herhaling: soos wat jy die boodskap wat jy wil oordra herhaal, vorm dit ’n trance. Die verskeie bestemmings wat oorgedra word in ’n trance neem jou verby die fisiese bestaan, soos wat ons dieper in ons genetiese enkodering (hoër spirituele ruimte), psychedelia of psigideliese klankruimtelike vorms ingrawe. Daardie kleurvolle musikale high wat ons skep is Afro-psigidelies.
Watter rol speel improvisasie in julle optredes? Skryf een van julle die lirieke, of word dit geïmproviseer terwyl julle optree?
Dit is ’n kombinasie van albei. Improvisasie speel ieder geval ’n groot rol want wat ons sing is wat ons voel. En wat ons voel is relatief tot ’n spesifieke gehoor of ateljee se atmosfeer.
In julle profiel op Africa is a Country praat julle oor die bou van brûe en die belang van opvoeding, goeie mense wees en van positiwiteit. Ek het twee vrae hieroor:
(1) Hoe verskil julle benadering van die Mandela/reënboognasie-ideologie wat julle kritiseer in julle onderhoud met die Mail and Guardian?
Ons benadering verskil van Mandela s’n omdat ons glo dat almal die las moet deel. Want realisties gesproke is al die ideale wat toegeskryf word aan Mandela die resultaat van ’n koukus of ’n uitgekose komitee. Dit is hoekom die land nie uitmekaar geval het na sy aftrede nie, want hierdie ideale is wat ons dra in die gees van Ubuntu. Ons weet hy het nooit daarvan gehou om verheerlik te word nie, maar in dieselfde asem het sy familie baie voordeel getrek uit sy naam, bedoelende sy familie is ’n adelike familie in die Oos-Kaap. Die Oos-Kaap is een van die armste provinsies in Suid-Afrika. Dit is presies waar ons verskil van die Mandela-kenteken. Die Mandela nalatenskap is ’n baie duur kenteken. Ons is op ’n missie om te verhinder datdaardie adelike, duur kenteken nog ’n Oppenheimer of Johnson and Johnson word. Nie ten koste van ons (Suid-Afrikaners) nie.
(2) Hoe bly julle positief of gemotiveerd in ’n land waar mens op ’n oggend wakker word tot ’n video van wit en swart studente wat baklei op ’n rugbyveld?
Ons bly positief deur nie die stryd van die studente te sien as ’n rasprobleem nie. Ons sien #FeesMustFall as ’n sosiale probleem. Soos ons almal weet is daar nou ook wit plakkerskampe, en swart plakkerskampe was nog altyd daar selfs voor Sophiatown. Sosiale ongelykheid het niks te doen met ras nie. Ja, die meeste van die probleme wat ons het, kan direk teruggevoer word na apartheid en apartheid was oor ras. Maar na 1994 is apartheid afgeskaf en ons moet wakker word tot die feit dat daar elites is, swart en wit elites. Soos ons voortgaan dra ons ’n nalatenskap van party wat baklei terwyl ander voorberei vir ’n nuwe Suid-Afrika. In hierdie nuwe Suid-Afrika het party meer geld as ander. Dit is waar ons inkom, ons maak almal wakker wat nie vooruit kon sien wat op pad was nie. Ons is bereid om die las te dra en ons is bewus daarvan dat ons nie alleen is in die skep van die nuwe bedeling nie. Ons is deel van die kruisvaart en ons hou van die woord “kruisvaart” want ’n kruisvaart het nie ’n leier nie. ’n Kruisvaart dra ’n ideologie oor en almal word aangetrek na daardie spesifieke idee.
Laastens: Ek is nuuskierig oor waarna die EP “112 Bloemstraat” se naam verwys? In hoe ’n mate word julle musiek deur plekke beïnvloed?
112 Bloemstraat is die adres van die plek waar ons gebly het in Amsterdam. Ons het die EP opgeneem by dieselfde adres. Ons neem altyd iets met ons in enige plek waar ons onsself bevind want niks is uniek in die wêreld nie, maar individuele ervarings sal uniek bly.
April 07, 2016 /Nico de Wet
ongelykheid, mandela, psych night, vertonings, psigidelies, bcuc, positiwiteit, bewussyn